Tirsdag kom christianitterne med et desperat nødråb. Udviklingen på Pusher Street er gået for vidt, volden er eskaleret, og politiet bidrager ikke til en mere positiv udvikling.

Meldingen kom efter, at christianitterne samme dag havde blokeret adgangen til hashgaden Pusher Street, som her to dage senere stadig er lukket.

Oven på lukningen har christianitterne bedt om et møde med Københavns Politi, som finder sted i dag.

Det bekræfter politiets presseafdeling over for DR Nyheder.

På mødet deltager politikredsens øverste chef, politidirektør Anne Tønnes.

Politiet vil hverken kommentere tid eller sted for mødet og vil heller ikke komme ind på den præcise dagsorden.

Ifølge DR Nyheders oplysninger foregår mødet dog klokken 11, hvor det er fonden bag Christiania, der mødes med politiledelsen.

Læs også : Christianitter sætter Pusher Street på pause: Vi kan ikke acceptere udviklingen

DR Nyheder har været i kontakt med Risenga Manghezi, der er pressetalsmand for fristaden.

- Jeg har ingen kommentarer, siger han.

Efter lukningen af Pusher Street rakte Københavns Politi en udstrakt hånd ud til christianitterne. Og her var talen klar. Politiet bistår gerne med at få Pusher Street lukket.

- Jeg kunne forestille mig, at det gode Christiania også har fået nok af det hårde og afstumpede miljø, der hersker i Pusher Street omkring de organiserede hashsælgere. Det håber vi og hjælper gerne til en varig lukning af gaden som hashmarked, siger vicepolitiinspektør Lars Ole Karlsen.

Politiets udstrakte hånd vakte dog ikke nogen genklang hos Knud Foldschack, som er advokat for Fonden Fristaden Christiania, der er den juridiske ejer og lejer af området Christiania.